KOMISIJOS REGLAMENTAS (EB) Nr. 1080/2005
2005 m. liepos 8 d.
skelbti nuolatinį konkursą perparduoti Ispanijos vidaus rinkoje Vengrijos intervencinės agentūros turimus paprastuosius kviečius
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 6 straipsnį,
kadangi:
(1)
1993 m. liepos 28 d. Komisijos reglamente (EEB) Nr. 2131/93, nustatančiame intervencinių agentūrų turimų grūdų pardavimo tvarką ir sąlygas (2) yra numatyta, kad intervencinių agentūrų turimi grūdai turi būti parduodami konkurso tvarka ir kainomis, kurios nesukeltų rinkos sutrikimų.
(2)
Dėl nepalankių oro sąlygų didelėje Ispanijos dalyje 2005-2006 prekybos metais ženkliai sumažės užaugintų javų kiekis. Dėl šios padėties išaugo vietos kainos ir iškilo sunkumų gyvulininkystės ūkiams ir pašarų pramonei, kuriems sunku įsigyti grūdų konkurencingomis kainomis.
(3)
Vengrija turi dideles paprastųjų kviečių intervencines atsargas, kurias reikėtų panaudoti.
(4)
Todėl reikėtų Vengrijos intervencinės agentūros turimas paprastųjų kviečių atsargas pateikti į Ispanijos grūdų rinką atsižvelgiant į būtinybę aprūpinti pietinės Ispanijos dalies gyvulininkystės ūkius; šios atsargos ypač atitinka ūkio subjektų poreikius.
(5)
Siekiant užtikrinti geriausias šių regionų aprūpinimo sąlygas, paprastieji kviečiai turi būti pateikti į Taragonos, Kartagenos ar Valensijos uostus.
(6)
Siekiant atsižvelgti į padėtį Bendrijos rinkoje, reikėtų numatyti, kad šį konkursą administruotų Komisija. Be to, pasiūlymams, kuriuose siūloma mažiausia pardavimo kaina, turi būti numatytas paskyrimo koeficientas.
(7)
Taip pat svarbu, kad Vengrijos intervencinės agentūros Komisijai pateikiamame pranešime būtų išsaugotas konkurso dalyvių anonimiškumas.
(8)
Siekiant modernizuoti administravimą, Komisijai pateiktiną informaciją reikėtų siųsti elektroniniu paštu.
(9)
Siekiant išvengti Ispanijos rinkos trikdymų, visų pirma naujojo kukurūzų derliaus pardavimo metu, šie grūdai turėtų būti pateikti iki 2005 m. rugsėjo 30 d.
(10)
Šiame reglamente numatytos priemonės atitinka Javų verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Vengrijos intervencinė agentūra skelbia nuolatinį konkursą jos turimų 200 000 tonų paprastųjų kviečių pardavimui Bendrijos vidaus rinkoje.
2. Šie pardavimai skirti Ispanijos rinkos aprūpinimui. Į Ispaniją įvežama tik per Ispanijos Taragonos, Kartagenos ar Valensijos uostus.
2 straipsnis
1 straipsnyje numatytas pardavimas vykdomas laikantis Reglamento (EEB) Nr. 2131/93.
Tačiau, nukrypstant nuo to reglamento:
a)
pasiūlymai sudaromi atsižvelgiant į faktišką pasiūlyme nurodytos partijos kokybę;
b)
mažiausia pardavimo kaina nustatoma taip, kad grūdų rinka nebūtų sutrikdyta.
3 straipsnis
1. Nukrypstant nuo Reglamento (EEB) Nr. 2131/93 13 straipsnio 4 dalies, pasiūlymo užstatas yra 10 EUR už toną.
2. Pasiūlymai galioja tik tuomet, jeigu konkurso dalyvis raštu įsipareigoja ne vėliau kaip per dvi darbo dienas nuo deklaracijos dėl konkurso laimėtojo paskelbimo gavimo pateikti 80 EUR už toną užstatą.
4 straipsnis
1. Pirmojo dalinio konkurso galutinis pasiūlymų pateikimo terminas baigiasi 2005 m. liepos 13 d. 15.00 valandą (Briuselio laiku).
Vėlesnių dalinių konkursų galutinis pasiūlymų pateikimo terminas baigiasi kiekvienos savaitės trečiadienį 15.00 valandą (Briuselio laiku), išskyrus 2005 m. liepos 20 d., 2005 m. rugpjūčio 3 d., 2005 m. rugpjūčio 17 d. ir 2005 m. rugpjūčio 31 d., t. y. šiomis savaitėmis joks konkursas nebus vykdomas.
Paskutinio dalinio konkurso galutinis pasiūlymų pateikimo terminas baigiasi 2005 m. rugsėjo 14 d. 15.00 valandą (Briuselio laiku).
2. Pasiūlymai turi būti pateikti Vengrijos intervencinei agentūrai adresu:
Mezőgazdasági és Vidékfejlesztési Hivatal
Alkotmány u. 29.
H-1385 Budapest 62
Pf. 867
Tel. (36) 1-219 62 60
Faksas (36) 1-219 62 59.
5 straipsnis
Vengrijos intervencinė agentūra per dvi valandas nuo paraiškų pateikimo termino pabaigos praneša Komisijai apie gautus pasiūlymus. Pranešimas turi būti siunčiamas elektroniniu paštu naudojant priede pateikiamą formą.
6 straipsnis
Reglamento (EB) Nr. 1784/2003 25 straipsnio 2 dalyje nustatyta tvarka Komisija nustato mažiausią pardavimo kainą arba nusprendžia neskirti konkurso laimėtojo. Jeigu pasiūlymai yra pateikti tai pačiai partijai ir juose nurodytas kiekis viršija bendrą turimą kiekį, kiekvienai partijai gali būti nustatyta atskira kaina.
Kai konkurso dalyviai siūlo mažiausią pardavimo kainą, Komisija, nustatydama mažiausią pardavimo kainą, gali nustatyti siūlomų kiekių paskyrimo koeficientą.
7 straipsnis
Be Reglamento (EEB) Nr. 2131/93 16 straipsnio nuostatų, konkurso laimėtojas privalo paimti paskirtas grūdų atsargas iki 2005 m. rugsėjo 30 d.
8 straipsnis
1. 3 straipsnio 1 dalyje numatytas užstatas grąžinamas už kiekius, dėl kurių:
a)
pasiūlymas nebuvo atrinktas;
b)
pardavimo kaina buvo sumokėta per nustatytą laiko tarpą, ir buvo pateiktas 3 straipsnio 2 dalyje numatytas užstatas.
2. 3 straipsnio 2 dalyje numatytas užstatas grąžinamas proporcingai už grūdų kiekius, iškrautus 1 straipsnio 2 dalyje nurodytuose uostuose. Konkrečios paskirties vietos įrodymas pateikiamas pagal Komisijos reglamento (EEB) Nr. 3002/92 (3) nuostatas. Kontrolinėje kopijoje T5 turi būti pateikti įrodymai, kad yra laikomasi šio reglamento 1 straipsnio 2 dalyje nustatytų sąlygų.
3. Reglamento (EEB) Nr. 3002/92 3 straipsnio 1 dalies d punkte minimas atitinkamas asmuo ar jo atstovas prieš iškraunant praneša Ispanijos atsakingai kontrolės institucijai apie galutinę paskirties vietą nurodydamas:
-
uosto(-ų), kuriame(-iuose) bus iškraunama, pavadinimą(-us),
-
transporto priemonės(-ių), kuri(-ios) bus naudojama(-os), pavadinimą(-us),
-
kiekius, kurie bus iškraunami iš kiekvienos transporto priemonės,
-
numatoma(-as) iškrovimo datą(-as).
9 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 8 d.